כל מי שקיבל רישיון- יודע לנהוג! מסכימים?
אולי כן ואולי לא. מה שבטוח הוא שלא כל מי שיודע לנהוג, מבין גם כיצד לנהוג נכון.
אז מהי נהיגה נכונה?
נהיגה נכונה היא למעשה נהיגה מונעת. מה היא מונעת? התרחשות תאונה כמובן.. כלומר זוהי נהיגה זהירה, חכמה ובטוחה יותר.
בעת מצב חרום מימד הזמן תופס תפקיד מכריע, וככל שיהיה לנהג זמן ומרחק גדול יותר להימנע מהסכנה, כך סיכוייו להיחלץ מתאונה גדול יותר. לכן הנהיגה הנכונה תפקידה להרגיל את הנהג בדפוסי נהיגה כאלו שישמרו על בטיחותו ושל שאר המשתמשים בדרך. ככל שיותר נהגים יורגלו לנהיגה נכונה- כמות תאונות הדרכים תפחת בצורה משמעותית.
במהלך שיעורי הנהיגה, התלמיד מתמודד עם קשיים וליקויים בנהיגה. לא צריך לדאוג- בכל שלב משלבי הלימוד ישנן הבעיות האופייניות לו- ועם הזמן והדרכה נכונה של מורה הנהיגה, הבעיות נוטות להיעלם.
1. הסתכלות נכונה על הדרך– הפניית מבט רחוק- על הדרך ולא על הכביש הקרוב לרכב- אם בזמן הליכה נסתכל על הנעליים, מה לדעתכם יקרה? כנראה שניתקל במשהו בדרך ובוודאי לא נצליח לשמור על הליכה בקו ישר. כך גם בנהיגה ברכב- מבט רחוק קדימה אל עבר המשך הכביש, יתרום לשמירה על נסיעה בקו ישר.
2. ראיה היקפית– על ידי הסתכלות תכופה במראות והפניית מבט לכיסוי שטחים מתים.
3. תקשורת עם משתמשי הדרך האחרים– על ידי הסתכלות במראות ויצירת קשר עין עם נהגים והולכי רגל בדרך ובנקודות מפגש כמו צמתים ומעגלי תנועה.
4. ראיה תעבורתית– קריאה נכונה של מפת הכביש והנעשה בה, יצירת קשר עין עם נהגים והולכי רגל, ננבא את העתיד להתרחש על ידי סימנים מקדימים- למשל אם כדור מתגלגל לפנינו לכביש, נצפה לילד שירדוף אחריו..
5. נסיעה בימין הכביש וחזרה לימין בסיום פעולה- תמנע היצמדות של רכבים מאחור, צפירות ולסטייה ימינה מתוך לחץ.
6. שמירה על נתיב הנסיעה– שמור באדיקות על נתיב הנסיעה והימנע מסטיות מיותרות וזיגזוג בין נתיבים. וכמו שאני אומר לתלמידים- " שמור על הנתיב- והוא ישמור עליך!"
7. אין סטייה מנתיב ללא הסתכלות במראה ואיתות לפני כן– מעבר נתיבים יעשה באלכסון ארוך ולא בסטייה חדה.
8. התקרבות זהירה ובטוחה לצמתים ומעגלי תנועה– לשים לב לסוג הצומת, שדה הראיה, חצים על הכביש, הולכי רגל.
9. שמירת רווח מהרכב לפנים ושמירה על רווח צד ממכוניות חונות.
10. שימוש מופחת בבלמים על ידי נהיגה במהירות סבירה והתכוננות לסכנה הרבה לפני הזמן.